Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului referitoare la cererea Republicii Filipine de derogare de la normele OMC pentru a se prelungi perioada de aplicare a tratamentului special în cazul orezului /* COM/2012/0293 final - 2012/0154 (NLE) */





EXPUNERE DE MOTIVE 1. OBIECTIVUL PROPUNERII Obiectivul prezentei propuneri este acela de a stabili poziția care urmează să fie adoptată de Uniunea Europeană în cadrul Consiliului General al Organizației Mondiale a Comerțului (OMC) referitoare la cererea Republicii Filipine de derogare de la normele OMC pentru a se prelungi perioada de aplicare a tratamentului special în cazul orezului de la 1 iulie 2012 până la 30 iunie 2017, permițând astfel Uniunii Europene să sprijine această cerere de derogare. Este posibil ca cererea să fie pe ordinea de zi a reuniunii Consiliului General al OMC, programată pentru iulie 2012. 2. TEMEIUL JURIDIC AL PROPUNERII Articolul 218 alineatul (9) din Tratatul privind funcționarea Uniunii Europene (TFUE) prevede că, atunci când o decizie având efect juridic trebuie adoptată în cadrul unui organism creat printr-un acord internațional, Consiliul, pe baza unei propuneri din partea Comisiei sau a Înaltului Reprezentant al Uniunii pentru afaceri externe și politica de securitate, adoptă o decizie de stabilire a poziției care urmează să fie adoptată în numele Uniunii. Acordarea unei derogări Republicii Filipine pentru a se prelungi perioada de aplicare a tratamentului special în cazul orezului de la 1 iulie 2012 până la 30 iunie 2017 intră sub incidența acestei prevederi, dat fiind că decizia este adoptată în cadrul unui organism creat printr­un acord internațional (Consiliul General sau Conferința ministerială a OMC) care are impact asupra drepturilor și obligațiilor UE. 3. OBIECTUL PROPUNERII Comisia va fi autorizată să adopte o poziție în numele UE pentru a sprijini cererea Republicii Filipine de derogare de la normele OMC pentru a se prelungi perioada de aplicare a tratamentului special în cazul orezului de la 1 iulie 2012 până la 30 iunie 2017. La data de 20 martie 2012, Republica Filipine a prezentat în cadrul OMC o cerere de derogare de la obligațiile sale în temeiul articolului 4.2 și al punctelor 8, 10 din anexa 5 la Acordul privind agricultura și de la angajamentul Republicii Filipine din cadrul „Acordului de prelungire” pentru a-i permite să continue aplicarea tratamentului special în cazul orezului, cu o creștere a accesului la piață, astfel cum se specifică la alineatul (3) și în anexa A la proiectul de decizie de derogare, de la 1 iulie 2012 la 30 iunie 2017. Această cerere a fost precedată de o notificare către Comitetul pentru agricultură, efectuată la data de 22 noiembrie 2011, prin care Filipine informează că a inițiat negocieri cu membrii OMC care au un „interes substanțial” în orez (încadrat la capitolul 10.06 din SA) cu scopul de a i se prelungi perioada de aplicare a tratamentului special în cazul orezului. Acești membri au fost invitați să comunice intenția lor de a participa la negocieri până la 21 ianuarie 2012 (60 de zile de la notificare). Filipine justifică cererea de derogare prin faptul că aceasta se referă la o preocupare care nu este de natură comercială, ci este legată de securitatea alimentară, evidențiind faptul că tratamentul special va permite Republicii Filipine să pregătească agricultorii săi pentru liberalizare prin intermediul unor programe de sprijin destinate agricultorilor pentru a-și îmbunătăți competitivitatea. Cererea de derogare este limitată în ceea ce privește obiectul ei în sensul de a permite Republicii Filipine să continue tratamentul special aplicat în cazul orezului (încadrat la capitolul 10.06 din SA) de la 1 iulie 2012 până la 30 iunie 2017. În temeiul cererii de derogare, în această perioadă, Filipine furnizează un acces minim la piață (AMP) orezului, care urmează să fie majorate anual, în fiecare an (de specificat în anexa la derogare pe baza rezultatelor negocierilor în curs de desfășurare cu membrii interesați). De asemenea, reducerea anuală și finală a taxei aferente contigentului de orez este convenită cu acești membri începând cu 1 iulie 2012, alocându-se contingente specifice fiecărora din aceste țări. Derogarea solicitată ar fi a doua prelungire a tratamentul special, valabil în prezent până la 30 iunie 2012. Republica Filipine a beneficiat inițial de tratament special în cazul orezului de la data intrării în vigoare a Acordului OMC din 1995, cu o perioadă de punere în aplicare de 10 ani [în temeiul alineatul (1) și al punctului 1 litera (d) din anexa 5 la Acordul privind agricultura și astfel cum este reflectat în lista de produse a Republicii Filipine LXXV, partea I, secțiunea I B (privind contingentele tarifare pentru produsele agricole)]. Prima prelungire a tratamentului special a fost efectuată în perioada 2004 - 2007 prin modificarea listei sale LXXV (în temeiul secțiunii B din anexa 5 la Acordul privind agricultura) după încheierea negocierilor cu membri (contingente specifice de țară au fost alocate la 3 țări: Australia, China și Thailanda). La data de 8 februarie 2007, o copie finală certificată a listei modificate LXXV (WT/LeT/562) a Republicii Filipine a fost distribuită membrilor. Pentru UE (industria orezului), cererea de derogare nu reprezintă o preocupare economică deoarece exporturile de orez ale UE către Filipine sunt mai mici de 10 tone pe an (conform COMEXT), fără să varieze în mod semnificativ. Întrucât nu exista vreun motiv pentru a se preconiza o creștere, UE nu și-a exprimat interesul de a intra în negocieri cu Filipine în calitate de membru cu „interes substanțial”. AMP-ul actual al Republicii Filipine este de 350 000 de tone metrice (TM), cu o rată aferentă contingentului de 40%. Pe lângă AMP-ul său, Filipine importă încă 2 milioane de TM, principalii furnizori ai acestei cantități suplimentare fiind Vietnam (74%), Thailanda (19%) și Pakistan (7%) [sursa: Global Trade Atlas (GTA), anul 2010]. UE este un importator net de orez, acoperindu-și din importuri aproximativ 40% din nevoile sale. Consumul este în creștere (lent). În timp ce producția este relativ stabilă, importurile UE vor crește, de asemenea. Exporturile UE sunt de aproximativ 100 – 120 000 de tone pe an (în ultimii doi ani au fost puțin mai mari datorită unei producții record) fără a se remarca un potențial de tendință de creștere. Exporturile UE sunt destinate în principal unor parteneri din vecinătate (în special Turciei). Exporturile UE de orez către Asia sunt aproape inexistente, în nici un caz către Asia de Sud, care este principala regiune producătoare de orez din lume. Filipine urmărește să finalizeze negocierile cu membrii interesați și să adopte derogarea cel mai târziu în cadrul reuniunii Consiliului general din iulie 2012. 2012/0154 (NLE) Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului referitoare la cererea Republicii Filipine de derogare de la normele OMC pentru a se prelungi perioada de aplicare a tratamentului special în cazul orezului CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9), având în vedere propunerea Comisiei Europene, întrucât: (1) În temeiul alineatului (1) și al punctului 1 litera (d) din anexa 5 la Acordul privind agricultura și astfel cum este reflectat în lista de produse a Republicii Filipine LXXV, partea I, secțiunea I B (privind contingentele tarifare pentru produsele agricole), Republica Filipine a beneficiat de tratament special în cazul orezului de la data intrării în vigoare a Acordului OMC, cu o perioadă de punere în aplicare de 10 ani. (2) În temeiul punctului 8 din anexa 5 la Acordul privind agricultura, Republica Filipine a prelungit perioada de aplicare a tratamentului special în cazul orezului de la 1 iulie 2005 la 30 iunie 2012, prin modificarea listei sale LXXV, certificate de către Secretariatul OMC la 8 februarie 2007. (3) În temeiul punctului 5.1 din Certificarea modificărilor și rectificărilor listei LXXV, orice continuare a tratamentului special aplicat în cazul orezului după 30 iunie 2012 era prevăzută să fie condiționată de rezultatul negocierilor privind Agenda de dezvoltare de la Doha (ADD), care ar pune la dispoziție un mecanism special alternativ. Cu toate acestea, negocierile privind ADD nu au fost încă încheiate. (4) Filipine a notificat la data de 22 noiembrie 2011 Comitetului privind agricultura al OMC intențiile sale de a intra în negocieri cu membri care au interese substanțiale în produsele în cauză în vederea continuării tratamentului special în cazul orezului. (5) Articolul IX alineatele (3) și (4) din Acordul de la Marrakesh de instituire a Organizației Mondiale a Comerțului (Acordul OMC) stabilește procedurile de acordare a derogărilor referitoare la acordurile comerciale multilaterale în anexele 1A, 1B sau 1C la Acordul OMC și în anexele lor. (6) La data de 20 martie 2012, Filipine a solicitat în cadrul OMC o derogare de la obligațiile care îi revin în temeiul articolului 4.2 și al secțiunii B a anexei 5 din Acordul privind agricultura, în sensul de a se aplica un tratament special în cazul orezului în perioada 1 iulie 2012 – 30 iunie 2017 în conformitate cu cererea de derogare din partea Republicii Filipine. (7) UE este un importator net de orez. Prin urmare, acordarea acestei derogări ar avea o importanță economică și comercială minimă pentru Uniune. (8) Prin urmare, este adecvat să se stabilească poziția care urmează să fie adoptată de Uniune în cadrul Consiliului General al OMC în vederea sprijinirii respectivei cereri de derogare, ADOPTĂ PREZENTA DECIZIE: Articolul 1 Poziția care urmează să fie adoptată de Uniunea Europeană în cadrul Consiliului General al Organizației Mondiale a Comerțului este de a sprijini cererea de derogare din partea Republicii Filipine pentru a prelungi perioada de aplicare a tratamentului special în cazul orezului de la 1 iulie 2012 până la 30 iunie 2017 în conformitate cu termenii cererii de derogare. Această poziție este exprimată de Comisie. Articolul 2 Prezenta decizie intră în vigoare la data adoptării sale. Adoptată la Bruxelles, Pentru Consiliu Președintele